钦定古今图书集成/明伦汇编/皇极典/第204卷 > 《上建文皇帝即位表》高巍
## 钦定古今图书集成/明伦汇编/皇极典/第204卷 > 《上建文皇帝即位表》高巍

贵州都司军士臣高巍，系山西辽州五指里民。诚忻
诚忭，稽首顿首谨言：“伏闻凤凰至而诸禽舞，麒麟出
而百兽鸣。物类之微，尚知有主而飞鸣以贺，何况人
灵万物者。今我皇上龙飞九五，凤历初春，讴歌所向，
四海会同。臣懽忻踊跃，如流水朝宗，而不能自已也。
于洪武三十一年六月十二日，远闻圣诏，颁告臣民。”
于本年闰五月十六日，恭依太祖遗诏，“嗣登宝位，以
理万几之劳。天下士庶臣民，万口一言，齐声共贺。恭
惟太祖皇帝传位以嫡，长大居正也。使圣子神孙，本
宗百世为天子，支庶百世为诸侯，上法三代之公，下
洗汉唐之陋。祖训一定，后王永法，继继绳绳，千万年
也。微臣才疏识短，文词鄙野，何足以”颂祝圣代宏轨
之远，故复咏歌《大雅》《下武》二章以贺。《诗》云：“昭兹来许，
绳其祖武。于万斯年，受天之祜。受天之祜，四方来贺。
于万斯年，不遐有佐。”军士，微目高巍，幼蒙教育，颇通
经史，知圣君即位，体《春秋》五始之要，敢不奉表称贺
以闻。